รัฐบาลไทย-ข่าวทำเนียบรัฐบาล-รองโฆษกรัฐบาล ย้ำปล่อยโคมลอยในเขตรอบสนามบิน โทษสูงสุดหนักมาก เตือนประชาชนตรวจสอบพื้นที่ปลอดภัยปล่อยโคม จากประกาศของจังหวัด
วันจันทร์ที่ 7 พฤศจิกายน 2565
รองโฆษกรัฐบาล ย้ําปล่อยโคมลอยในเขตรอบสนามบิน โทษสูงสุดหนักมาก เตือนประชาชนตรวจสอบพื้นที่ปลอดภัยปล่อยโคม จากประกาศของจังหวัด
รองโฆษกรัฐบาล ย้ําปล่อยโคมลอยในเขตรอบสนามบิน โทษสูงสุดหนักมาก เตือนประชาชนตรวจสอบพื้นที่ปลอดภัยปล่อยโคม จากประกาศของจังหวัด
วันที่ 7 พฤศจิกายน 2565 นางสาวรัชดา ธนาดิเรก รองโฆษกประจําสํานักนายกรัฐมนตรี เปิดเผยว่า ในช่วงเทศกาลลอยกระทงประจําปี 2565 คือระหว่างวันที่ 8 - 9 พฤศจิกายน 2565 ในบางพื้นที่มักจะมีการจัดกิจกรรมปล่อยโคมลอย โคมควัน โดยในส่วนของ AOT ซึ่งบริหารสนามบินหลัก 6 แห่งของประเทศไทย ได้แก่ ท่าอากาศยานสุวรรณภูมิ ท่าอากาศยานดอนเมือง ท่าอากาศยานเชียงใหม่ (ทชม.) ท่าอากาศยานแม่ฟ้าหลวง เชียงราย (ทชร.) ท่าอากาศยานภูเก็ต และท่าอากาศยานหาดใหญ่ ขอความร่วมมือประชาชนระมัดระวัง หรือหลีกเลี่ยงการทํากิจกรรมต่าง ๆ ที่เกี่ยวกับการปล่อยวัตถุอันตรายขึ้นสู่ท้องฟ้า เช่น การปล่อยโคมลอย โคมไฟ โคมควัน พลุ ตะไล บั้งไฟ ดอกไม้ไฟ ลูกโป่ง การปล่อยแสงเลเซอร์ และอากาศยานซึ่งไม่มีนักบิน (Drone) ที่อาจเป็นอันตรายต่ออากาศยานและการมองเห็นของนักบิน โดยเฉพาะในเขตปลอดภัยในการเดินอากาศ (บริเวณสนามบินและโดยรอบสนามบิน) ซึ่งเป็นไปตามกฎหมายพระราชบัญญัติการเดินอากาศ (ฉบับที่ 14) พ.ศ.2562 มาตรา 59/1 และ 59/2 มีโทษจําคุก และปรับ หรือทั้งจําทั้งปรับ รวมทั้ง พระราชบัญญัติว่าด้วยความผิดบางประการต่อการเดินอากาศ พ.ศ.2558 มาตรา 18 (2) ได้ระบุว่า ผู้ใดกระทําการให้อากาศยานในระหว่างบริการเสียหาย จนเป็นเหตุให้อากาศยานนั้นไม่สามารถทําการบินได้หรือเป็นเหตุ หรือน่าจะเป็นเหตุให้เกิดอันตรายต่อความปลอดภัยของอากาศยานในระหว่างบิน ต้องระวางโทษประหารชีวิต จําคุกตลอดชีวิตหรือจําคุกตั้งแต่ 5 ปี ถึง 20 ปี และปรับตั้งแต่ 600,000 บาท ถึง 800,000 บาท
สําหรับพื้นที่นอกเขตปลอดภัยในการเดินอากาศ นางสาวรัชดา กล่าวว่า ขอให้ผู้ที่ต้องการปล่อยโคมลอยฯ ตรวจสอบรายละเอียดในข้อบัญญัติกรุงเทพมหานคร หรือประกาศจังหวัดที่ต้องการจะปล่อย ซึ่งจะระบุรายละเอียดของพื้นที่ที่สามารถอนุญาตปล่อยได้ โดยในการจะปล่อยนั้นต้องดําเนินการขออนุญาตล่วงหน้าจากผู้อํานวยการเขตหรือนายอําเภอในพื้นที่นั้น ๆ ล่วงหน้าอย่างน้อย 7 วัน โดยในเขตพื้นที่ภาคเหนือที่ได้รับความนิยมในการปล่อยโคมลอยฯ เช่น จังหวัดเชียงใหม่ ได้ออกประกาศไม่อนุญาตให้มีการจุดและปล่อยโคมลอยฯ ในเขตปลอดภัยในการเดินอากาศและพื้นที่เฝ้าระวังพิเศษระดับ 1 (พื้นที่สีแดง) อย่างเด็ดขาด ในพื้นที่ 6 อําเภอ คือ 1. อําเภอเมืองเชียงใหม่ ทุกตําบล 2. อําเภอหางดง ทุกตําบล 3. อําเภอสารภี ใน 5 ตําบล ได้แก่ ตําบลขัวมุง ดอนแก้ว ท่าวังตาล หนองผึ้ง และสันทราย 4. อําเภอแม่ริม ใน 5 ตําบล ได้แก่ ตําบลดอนแก้ว ริมใต้ แม่สา เหมืองแก้ว และริมเหนือ 5. อําเภอสันทราย 1 ตําบล คือตําบลหนองหาร 6. อําเภอสันป่าตอง 1 ตําบล คือตําบลทุ่งต้อม
นางสาวรัชดา กล่าวถึงกรณีท่าอากาศยานเชียงใหม่ (ทชม.) บริษัท ท่าอากาศยานไทย จํากัด (มหาชน) (ทอท.) ขอความร่วมมือสายการบินต่าง ๆ พิจารณาปรับเปลี่ยนเวลาทําการบินในช่วงเทศกาลลอยกระทงเพื่อลดความเสี่ยงและหลีกเลี่ยงผลกระทบที่อาจเกิดขึ้นจากการปล่อยโคมลอย โดยระหว่างวันที่ 8 - 9 พฤศจิกายน 2565 มีเที่ยวบินที่แจ้งยกเลิกและเปลี่ยนแปลงเวลาการบิน รวมทั้งสิ้น 69 เที่ยวบินคิดเป็นร้อยละ 31 ของเที่ยวบินที่ทําการบินทั้งหมดในช่วงเวลาดังกล่าว เป็นเที่ยวบินยกเลิกจํานวน 55 เที่ยวบิน และเที่ยวบินที่เปลี่ยนแปลงเวลาทําการบินจํานวน 14 เที่ยวบิน ถึงแม้ว่าสายการบินจะยกเลิกและเปลี่ยนแปลงเวลาทําการบินในช่วงเวลาดังกล่าวแล้ว แต่ ทชม.ก็ยังเป็นสนามบินสํารองให้อากาศยานที่มีเหตุขัดข้องจําเป็นต้องขอลงจอดฉุกเฉิน ตลอด 24 ชั่วโมง ดังนั้น จึงไม่สามารถปล่อยโคมลอยในเขตปลอดภัยในการเดินอากาศโดยเด็ดขาด
“ระยะเวลาในการจุดหรือปล่อย คือ ในช่วงเทศกาลลอยกระทงหรือยี่เป็ง ให้ปล่อยได้ในคืนวันลอยกระทงเล็กและวันลอยกระทงใหญ่ ระหว่างเวลา 19.00 - 01.00 น. ซึ่งปีนี้ตรงกับวันที่ 8 และ 9 พฤศจิกายน 2565 ในส่วนของจังหวัดเชียงใหม่สามารถสอบถามและตรวจสอบพื้นที่ปล่อยโคมลอยในจังหวัดเชียงใหม่ ได้ที่ส่วนมาตรฐานท่าอากาศยานและอาชีวอนามัย ทชม. หมายเลขโทรศัพท์ 0 5392 2000ต่อ 23000 หรือ 23431 ในวันเวลาราชการ ทั้งนี้ เพื่อให้ประชาชนได้รับข้อมูลข่าวสารจากบริษัท ท่าอากาศยานไทย จํากัด (มหาชน) ทอท. กระทรวงคมนาคมสามารถติดตามได้ที่เว็บไซต์ https://www.mot.go.th/about.html?id=21 หรือโทร. 02-283-3000” นางสาว รัชดา ย้ํา